VSM Sklep IV Kp 84687/2022
Sodna praksa višjih sodišč, 2024-10-23

Simona Skorpik (preds.), dr. Barbara Nerat (poroč.), dr. Vanja Verdel Kokol

postopek za preklic pogojne obsodbe - izpolnitev posebnega pogoja v pogojni obsodbi - ustavitev postopka za preklic pogojne obsodbe

Ker je torej potrjeno, da je obsojeni A. A. posebni pogoj, določen v pogojni obsodbi z dne 3. 1. 2023, v celoti izpolnil, ni več razloga za preklic pogojne obsodbe.

I. Pritožbi zagovornice obsojenega A. A. se ugodi in se izpodbijana sodba razveljavi ter postopek za preklic pogojne obsodbe zoper obsojenca po sodbi Okrajnega sodišča v Slovenski Bistrici VII K 84687/2022 z dne 3. 1. 2023 ustavi.

II. Stroški postopka za preklic pogojne obsodbe iz 1. do 5. točke drugega odstavka 92. člena Zakona o kazenskem postopku, potrebni izdatki obsojenega A. A. ter potrebni izdatki in nagrada njegove zagovornice, bremenijo proračun.

1. Sodišče prve stopnje je obsojenemu A. A. na podlagi četrtega odstavka 506. člena Zakona o kazenskem postopku (v nadaljevanju ZKP) preklicalo pogojno obsodbo, izrečeno s sodbo Okrajnega sodišča v Slovenski Bistrici VII K 84687/2022 z dne 3. 1. 2023, in v njej določeno kazen tri mesece zapora izreklo. Hkrati je obsojenemu na podlagi prvega odstavka 95. člena ZKP naložilo plačilo stroškov kazenskega postopka iz 1. do 5. točke drugega odstavka 92. člena ZKP, ki do sedaj niso znani, ter sodno takso, ki bo odmerjena po pravnomočnosti sodbe.

2. Takšno sodbo s pritožbo izpodbija obsojenčeva zagovornica zaradi bistvenih kršitev pravil postopka, nepravilne uporabe materialnega prava ter zmotne in nepopolne ugotovitve dejanskega stanja. Pritožbenemu sodišču predlaga, da izpodbijano sodbo razveljavi in postopek za preklic pogojne obsodbe ustavi oziroma obsojenemu podaljša rok za izpolnitev obveznosti do dne 10. 10. 2024.

4. Sodišče prve stopnje je sicer pravilno ugotovilo, da obsojeni od dolgovanega zneska v višini 500,00 EUR B. B. do dne 26. 8. 2024, ko je pred izdajo prvostopenjske sodbe ponovno opravilo poizvedbo o morebitni izpolnitvi posebnega pogoja, oškodovani ni povrnil ničesar in tako posebnega pogoja po sodbi sodišča prve stopnje z dne 3. 1. 2023 ni izpolnil niti delno. Ocenilo je, da razlog neizpolnitve ni v objektivnih okoliščinah oziroma nezmožnosti obsojenega poravnati zavezo iz naslova izrečenemu pravnomočne sodbe, temveč v nesprejemljivem in nekritičnem odnosu do storjenega kaznivega dejanja ter v nastalih posledic, ko kljub izkazani redni mesečni plači, le-te niti v najmanjšem delu ni namenil za poplačilo naloženemu obveznosti v višini 500,00 EUR. Na podlagi vsebine zbranih podatkov je prepričljivo in s tehtnimi razlogi predstavilo obstoj okoliščin, ki so obsojenemu A. A. brez dvoma omogočale vsaj delno oziroma obročno poplačilo obveznosti v razmerju do oškodovane.

5. V postopku za preklic pogojne obsodbe po določbi četrtega odstavka 506. člena ZKP sodišče, kadar ugotovi, da obsojeni ni izpolnil obveznosti, ki mu je bila naložena s sodbo, izda sodbo, s katero pogojno obsodbo prekliče in izreče kazen ali določi nov rok za izpolnitev obveznosti, ali pa ta pogoj odpravi. Obsojenemu A. A. je zatorej prvostopenjsko sodišče izrečeno pogojno obsodbo utemeljeno preklicalo in mu določeno kazen tri mesece zapora upravičeno izreklo.

6. Skozi pritožbena izvajanja pa je zagovornica obsojenega navedla, da je obsojeni posebni pogoj v celoti izpolnil, saj je oškodovani B. B. dne 7. 10. 2024 nakazal znesek 500,00 EUR, ki si ga je sposodil od svoje mame. Pritožbene trditve je s predložitvijo potrdila o plačilu zneska tudi dokazala (l. št. 119 do 120).

7. Ker je torej potrjeno, da je obsojeni A. A. posebni pogoj, določen v pogojni obsodbi z dne 3. 1. 2023, v celoti izpolnil, ni več razloga za preklic pogojne obsodbe. Iz tega razloga je bilo pritožbi zagovornice ugoditi in izpodbijano sodbo sodišča prve stopnje razveljaviti ter v skladu z določbo četrtega odstavka 506. člena ZKP postopek za preklic pogojne obsodbe obsojenemu ustaviti. Razlog za ustavitev postopka za preklic pogojne obsodbe je namreč v skladu z ustaljeno sodno prakso lahko tudi okoliščina, da obsojeni posebni pogoj izpolni še pred pravnomočnostjo sodbe, s katero mu je bila pogojna obsodba preklicana in kazen zapora izrečena.

8. Odločitev o stroških postopka je posledica uspešne pritožbe in temelji na določbah prvega odstavka 98. člena v zvezi s 507. členom in prvim odstavkom 96. člena ZKP.

Za prim.: Sklep VSM IV Kp 22054/2012 z dne 5. 1. 2017, sklep VSL II Kp 87021/2010 z dne 2. 8. 2017, sklep VSC II Kp 11293/2014 z dne 13. 9. 2022 in sklep VSM IV Kp 18686/2018 z dne 23. 12. 2021.

Zakon o kazenskem postopku (1994) - ZKP  - člen 506, 506/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.